Jimmy Hoffa

James Riddle Hoffa, tuntud kui Jimmy Hoffa, (14. veebruar 1913 – kadunud 30. juulil 1975, kuulutati ametlikult surnuks 30. juulil 1982) oli Ameerika Ühendriikide ametiühingu juht. 

Hoffa oli lähedalt seotud ametiühinguga International Brotherhood of Teamsters (IBT), olles seal organisaator aastatel 1932–1975. Ta tõusis 1952. aastaks IBT üleriigiliseks asepresidendiks ja oli ühingu president aastatel 1957 kuni 1971. Tema juhtimisel saavutati 1964. aastal esimene üleriigiline kokkuleppe veoautojuhtide palkade üle. Hoffa juhtimise all kasvas IBT suurimaks USA ametiühinguks, tipphetkedel kuulus sinna üle 1,5 miljoni liikme. 

Juba ametiühingu karjääri algusaastatel tekkisid Hoffal sidemed organiseeritud kuritegevusega, mis ei katkenud kuni tema kadumiseni 1975. aastal. Ta mõisteti 1964. aastal süüdi kohtu vandemeeste kogu mõjutamises, pettuses ja katses altkäemaksu anda. Peale mitmeid ebaõnnestunud apellatsioone mõisteti Hoffale 1967. aastal 13 aastat ja ta pandi vangi. Ta astus 1971. aasta keskel IBT presidendi kohalt tagasi. See oli osa kokkuleppest president Richard Nixoniga, mis võimaldas tal sama aasta lõpus ennetähtaegselt vabaneda. Nixon kehtestas Hoffale keelu ametiühingu asjadega kuni 1980. aastani tegeleda. Ilma ennetähtaegse vabanemiseta oleks Hoffa selle ajani pidanud vanglas viibima. Hoffa üritas seda keeldu tühistada.

Viimast korda nähti Hoffat 30. juulil 1975 Detroiti äärelinnarestorani Machus Red Fox parklas. Tema kadumise, saatuse ja surnukeha asukoha kohta on tekkinud palju erinevaid teooriaid, kuid tema surnukeha pole kunagi leitud.

Lapsepõlv ja noorus 
Hoffa sündis 14. veebruaril 1913 Brazili linnas Indianas. Tema isapoolsed esivanemad olid Pennsylvania sakslased. Tema isa suri 1920. aastal, kui Hoffa oli 7-aastane. Perekond kolis 1924. aastal Detroiti, kus Hoffa kogu ülejäänud elu elas. Hoffa jättis 14-aastaselt kooli pooleli ja läks tööle, et perele raha teenida. Ametiühingutega puutus ta kokku juba teismelisena.

Jimmy Hoffa abiellus 1936. aastal Josephine Poszywakiga ja neil oli kaks last: tütar Barbara Ann ja poeg James.

Karjäär 
Hoffa liitus IBT ametiühinguga organiseerijana 1932. aastal. Ta ei töötanud kunagi autojuhina, kuid ometi sai temast kohaliku IBT haru president 1946. aastal ja varsti peale seda sai temast kogu Detroiti piirkonna juht. Aastal 1952. sai temast üleriigiliselt IBT asepresident ja 1957. aastal president. Sellel kohal püsis ta kuni 1971. aastani, mil astus ametist tagasi, et varem vanglast vabaneda.

Kadumine 
Jimmy Hoffa kadus 30. juulil 1975 umbes kell 14.45 või pärast seda Machus Red Foxi restorani parkimisplatsilt Detroiti äärelinnas Bloomfieldis. Oma sõnade kohaselt läks ta kohtuma kahe tuntud maffiabossi Anthony Giacalone ja Anthony Provenzanoga. Kui ta õhtul koju ei tulnud, teavitas tema naine politseid tema kadumisest. Politsei leidis restorani juurest tema auto, kuid temast endast mitte ühtegi jälge. Õiguskaitseorganid, sealhulgas FBI on aastaid üritanud tema saatust välja selgitada, kuid tulemusteta. Giacalone ja Provenzano ei viibinud uurimise andmetel tol õhtul restorani läheduses ja on Hoffaga kohtumise kokkuleppimist eitanud. Peale seitsme aasta täitumist kadumisest kuulutati Hoffa 1982. aastal ametlikult surnuks.

Hoffa saatuse kohta on aja jooksul välja käidud mitmesuguseid versioone, kuid mis temaga tegelikult juhtus, on jäänud saladuseks.

Viited

Kirjandus
Dan Moldea. The Hoffa Wars: Teamsters, Rebels, Politicians and the Mob, 1st ed. Paddington Press. New York and London 1978. ISBN 0-448-22684-7
Arthur A. Sloane. Hoffa. The MIT Press. 1991. ISBN 978-0262193092

Välislingid
FBI lõpetas Jimmy Hoffa laiba otsingud. PM online, 31. mai 2006

Sündinud 1913
Ameerika Ühendriikide inimesed
Ametiühingutegelased
Kadunuks jäänud inimesed